ЗАЦВЕРДЖАНА

Пастанова

Міністэрства адукацыі

Рэспублікі Беларусь

15.06.2020 № 130

Вучэбная праграма факультатыўных заняткаў

«Пад ветразем спасціжэння і творчасці»

для Х класа ўстаноў адукацыі, якія рэалізуюць адукацыйныя праграмы агульнай сярэдняй адукацыі

Глава 1

Агульныя палажэнні

1. Сапраўдная вучэбная праграма факультатыўных заняткаў (далей – вучэбная праграма) прызначана для Х класа ўстаноў адукацыі, якія рэалізуюць адукацыйныя праграмы агульнай сярэдняй адукацыі.

2. Вучэбная праграма разлічана на 35 гадзін (1 гадзіна на тыдзень).

3. Мэта – паглыбіць веды вучняў праз разнастайныя віды творчых прац (водгук, эсэ, рэцэнзія).

4. Задачы:

паглыбіць і сістэматызаваць веды пра мастацкі тэкст, жанры;

удасканаліць уменне аналізаваць тэкст, бачыць у ім ролю мастацкіх сродкаў;

удасканаліць уменні і навыкі перадачы чужых выказванняў праз цытаванне;

выпрацаваць самастойныя навыкі пабудовы тэкстаў рознай жанравай прыналежнасці;

паглыбіць і пашырыць літаратурныя веды;

валодаць мадэлямі філалагічнага аналізу.

5. Рэкамендаваныя метады і прыёмы навучання і выхавання: лекцыя, разгорнутыя паведамленні, семінарскія заняткі, гутарка, дыскусія, аналіз, калектыўная творчая праца, назіранне на аснове схем і алгарытмаў; мадэляванне, абмеркаванне, стварэнне, у т.л. на аснове IT-фарматаў і інш.

Формы і метады навучання і выхавання абумоўліваюцца мэтавымі ўстаноўкамі, мастацкай асаблівасцю твора, этапам яго вывучэння і скіраваны на рэалізацыю кампетэнтнаснага, камунікатыўна-дзейнаснага і культуратворчага падыходаў у адносінах да літаратурнай адукацыі.

6. Вучні, якія асвоілі змест прапанаванай вучэбнай праграмы, павінны:

6.1. ведаць:

асноўных прыкмет водгукаў, эсэ, рэцэнзій;

змест акрэсленых тэарэтыка-літаратурных паняццяў;

спецыфіку літаратурнага твора як твора мастацтва слова;

сістэму сродкаў мастацкай выразнасці ў творах розных жанраў;

асноўныя тэмы, праблемы, вобразы беларускай літаратуры;

6.2. умець:

рабіць інтэрпрэтацыю мастацкага тэксту;

бачыць і разумець мастацкія функцыі мовы літаратурных твораў;

доказна і аргументавана перадаваць чытацкія асацыяцыі і погляды;

аналізаваць творчыя працы;

пісаць творчыя работы розных жанраў.

Глава 2

Змест вучэбнага матэрыялу

Тэкст і яго асаблівасці: мастацкі тэкст, прэцэдэнтны тэкст, цытаванне (3 гадзіны)

Мастацкі тэкст. Прэцэдэнтны тэкст. Выкарыстанне прэцэдэнтных тэкстаў як сродак развіцця маўлення і папаўнення слоўнікавага запасу, узнаўлення ведаў, засвоеных папярэднімі камунікантамі. Магчымасці прэцэдэнтных тэкстаў (назва, эпіграф, выказванне, аргумент і інш.).

Роля цытавання пры напісанні водгукаў, эсэ, рэцэнзій.

Функцыі цытат: інфарматыўная, аргументуючая, экспрэсіўная, паясняльная, апісальная, ацэначная, адсылачная.

Віды цытат:

дакладнае ўзнаўленне тэксту;

узнаўленне крыніцы з нязначнымі зменамі і дапаўненнямі;

інтэртэкстуальнае цытаванне;

фрагментарнае цытаванне;

цытаванне свяшчэнных кніг;

цытаванне навуковых думак, тэорый, аўтарытэтных суджэнняў (меркаванняў);

Цытаванне як сродак аргументацыі ў вусным і публічным маўленні.

Інтэрпрэтацыя як тлумачэнне літаратурнага твора (2 гадзіны)

Спасціжэнне яго сэнсу, ідэі, кампазіцыі. Мікракантэкст як значымая адзінка тэксту. Чытач-інтэрпрэтатар.

Праца над мовай мастацкага твора як сродак глыбокага спасціжэння літаратуры (6 гадзін)

Асаблівасці мастацкай мовы. Маўленчая арганізацыя твора. Мова мастацкай літаратуры – нацыянальная мова, апрацаваная майстрамі мастацкага слова. Два асноўныя тыпы арганізацыі мовы мастацкага твора: вершаваны і празаічны. Слова ў кантэксце мастацкага твора.

Паэтычныя фігуры. Гіпербала. Гратэск. Літота. Ампліфікацыя. Анафара. Эпіфара. Аксюмаран. Алегорыя. Алагізм.

Паэтычныя тропы. Метафара. Метанімія. Сінекдаха. Параўнанне. Эпітэт. Адухаўленне. Перыфраза.

Паэтычная фанетыка. Алітарацыя. Асанансы. Гукаперайманне. Анаграма.

Сінтаксіс мастацкага маўлення. Парадак слоў у сказе. Інверсія. Клічныя і пытальныя знакі. Выкарыстанне сэнсавага працяжніка. Шматкроп’е. Паўза. Графічнае выдзяленне тэксту.

Эсэ (8 гадзін)

Жанравыя прыкметы. Прадмет, адрасант і адрасат у эсэ.

Віды эсэ па жанрава-стылістычнай форме: эсэ-нататка (блізкая да газетнага жанру), эсэ-мастацкая замалёўка, лірычная мініяцюра, эскіз з натуры, эсэ-партрэт, эсэ-біяграфія або аўтабіяграфія, эсэ-ўспамін, эсэ-дзённікавы запіс, эсэ-водгук (выказвае меркаванне, роздум, але не прэтэндуе на разгорнутую і аргументаваную ацэнку), эсэ-аповесць, эсэ-раман (азнаямленне ў агульных рысах з эсэістычным напрамкам у сучаснай літаратуры) і інш.

Асноўныя патрабаванні да эсэ (канкрэтная тэма, навукова-канкрэтная аснова, падкрэсленая суб’ектыўнасць выказвання, арыентацыя на жывую гутарковую мову, права на дадумванне, фантазію, вымысел, свабодная кампазіцыя, камунікатыўнасць, адрасаванасць іншаму чытачу, праблемнасць, арыентацыя на мэту).

Выкарыстанне цытат і прэцэдэнтных тэкстаў пры працы над эсэ.

Практычная работа. Назіранне і абмеркаванне ўзораў. Калектыўная праца над стварэннем эсэ. Індывідуальнае напісанне эсэ і іх абмеркаванне вучнямі.

Водгук (8 гадзін)

Суб’ектыўнае паведамленне пра твор з элементамі аналізу без усебаковай характарыстыкі тэксту (зместу і мастацкай структуры).

Мэты водгукаў: падзяліцца ўражаннямі, зацікавіць, пераканаць, даць ацэнку. Структура водгукаў (спецыфіка ўступаў, спецыфіка асноўнай часткі, спецыфіка заключэння). Схема працы над водгукам: азнаямленне, назіранне, асэнсаванне, аналіз (сінтэз), разважанне, абгрунтаванне (доказ), тэзіс.

Патрабаванні да зместавага напаўнення водгукаў: выяўленне асноўнай тэматыкі і праблематыкі, бачанне аўтарскай пазіцыі, вызначэнне ролі сюжэта, кампазіцыі, разуменне ролі мастацкіх вобразаў, бачанне ролі выяўленчых сродкаў, абгрунтаванне асабістых ацэнак, моўнае і кампазіцыйнае афармленне, наяўнасць творчага характару, пісьменнасць (граматнасць).

Практычная работа. Назіранне і абмеркаванне ўзораў. Калектыўная праца над стварэннем водгукаў. Індывідуальнае напісанне водгукаў і іх абмеркаванне вучнямі.

Рэцэнзія (7 гадзін)

Рэцэнзія як усебаковы аналіз, аб’ектыўная ацэнка мастацкага, навуковага і іншага твора, спектакля, кінафільма. Прыкладная структура рэцэнзіі: аўтар, загаловак, тэма, яе значнасць, асноўныя вобразы, значэнне твора, крытычныя заўвагі: чым захапляе твор, што з’яўляецца спрэчным.

Віды рэцэнзій: рэцэнзія на твор, рэцэнзія на зборнік (агульнае і адрознае), рэцэнзіі з дамінуючым накірункам, рэцэнзія на сачыненне, рэцэнзія на вусны адказ, рэцэнзія на навуковы артыкул, рэцэнзія на прагледжаны спектакль (тэлеспектакль, тэлефільм) і інш.

Знаёмства з асобнымі постацямі крытыкаў, літаратуразнаўцаў і іх асноўнымі працамі (рэцэнзіямі) (на выбар або па рэгіянальным падыходзе).

Практычная работа. Назіранне і абмеркаванне ўзораў. Калектыўная праца над стварэннем рэцэнзій. Індывідуальнае напісанне рэцэнзій і іх абмеркаванне вучнямі.

Рэзерв вучэбнага часу (1 гадзіна)